Le Roux, Babette (2009-12)
Thesis (MMus (Music))--University of Stellenbosch, 2009.
Die inisiëring en vestiging van gemeenskaps-musiekprojekte het in die laaste dekade in Suid-Afrika toegeneem vanweë die groeiende belangstelling in die voordelige uitkomste van hierdie projekte. Hierdie projekte bied musiekopvoeding, musiekaktiwiteite en ontsluit geleenthede deur musiek aan minder bevoorregde gemeenskappe wat andersins nie daarmee in aanraking sou kom nie. Die Redefine Music Education Project is 'n gemeenskaps-musiekprojek geleë in Kuilsrivier. Die projek staan grootliks in diens van leerders uit plaaslike verarmde gemeenskappe en townships. Die doeltreffende bestuur van die projek, personeel en leerder-toewyding, en gemeenskapsbetrokkenheid het verskeie projek- en leerderprestasies tot gevolg gehad. Die projek het egter ook verskeie terugslae ervaar en staar voortdurende uitdagings in die gesig. As gevolg van die Redefine Music Education Project se suksesse en die hoeveelheid jare wat dit reeds bestaan, word dit gereken as een van die Wes-Kaap se maatgewende gemeenskaps-musiekprojekte. Hierdie navorsing evalueer die behoefte aan en rol van 'n gemeenskaps-musiekprojek in minder bevoorregde gemeenskape. Dit ondersoek ook die kwaliteite wat so 'n projek help om suksesvol te wees. Die navorsing toon uiteindelik ook die impak wat so 'n projek op individue en op plaaslike gemeenskappe in die Wes-Kaap het. 'n Betekenisvolle resultaat van die studie is dat dit as gids en motivering dien vir ander huidige en toekomstige gemeenskaps-musiekprojekte. Dit beskryf ook verdere geleenthede vir studie en navorsing ten opsigte van musiek in die gemeenskap.
Please refer to this item in SUNScholar by using the following persistent URL: http://hdl.handle.net/10019.1/3028